Hexi Panseluţa

Florile pe care vrea să le planteze Negoiţă în Sectorul 3 costă mai mult ca noul stadion din Craiova şi Polivalenta din Cluj la un loc

vineri, 24 februarie 2017, 12:16

Mături din acelea cu care sunt măturate străzile Bucureştiului mai găseşti doar în poveştile fraţilor Grimm. Doar că au altă utilizare, mai pragmatică. La fel ca în basme, a crescut şi preţul măturatului în Sectorul 3, de opt ori, deşi cetăţenilor li s-a transmis că nu-i costă nimic.

Deszăpezirea se face cu unelte de muzeu. Pentru că nu dispun de suficienţi „operatori manuali” de lopată, primăriile au apelat la jandarmi, sportivii şi deţinuţii, „pe bază de voluntariat”, cum preciza un oficial al Penitenciarului Jilava, citat de Mediafax.

Marea înflorire de preţuri

„Capitala ar trebui să beneficieze de cel puţin câteva maşini care pot să topească zăpada rapid. O astfel de maşină am vizionat-o şi eu, zilele trecute, pe Internet”, declara Gabriela Firea. Costul unui astfel de vehicul, care evacuează zăpada în canalizare, este între 35.000 de euro şi 300.000 de euro, conform Digi24.ro.

După marea deszăpezire cu mouse-ul, urmează marea înflorire din pix. Primarii din Capitală au trecut la urgenţele de sezon: floricelele. Copăceiii. Băncuţele. Coşuleţele de gunoi. Borduricile. „Micile borduri din beton”, cum apar ele în caietul de sarcini întocmit de Primăria Sectorului 3. „Greblat, măturat, spălat alei, defrişare arbori, cosire”. „Gulere pentru copaci”, adică tuburi de cauciuc secţionate şi înfipte în pământ, „toaletări, plantări plante ornamentale”, „pansele, petunii, begonii, bănuţi, trandafiri pe picior”.

Pe scurt, pentru amenajarea şi întreţinerea a patru parcuri, primarul Robert Negoiţă vrea să plătească 78 milioane de euro, în următorii patru ani, scrie Hotnews.ro.

Florile lui Negoiţă? Laser, frate!

Ori panseluţele sunt o specie pe cale de dispariţie, se găsesc numai pe piaţa neagră şi se vând la pachet cu palmierii lui Piedone. Ori panseluţele sunt un fel de dezinfectanţi, cu preţuri care se multiplică ameţitor, ca bacteriile, prin diviziune celulară, pe drumul de la producător până în blocul operator. Bine măcar că vegetalele nu se dizolvă în apa de ploaie.

78 de milioane de euro înseamnă 260 de utilaje de deszăpezire, de tipul celor vizionate pe Internet de Gabriela Firea. În prezent, Sectorul 3 are în jur de 80 de utilaje de cărat zăpada cu găletuşa.

78 de milioane de euro înseamnă 40 de tramvaie Siemens, construite la Arad, 1.7 milioane de euro bucata, sau 78 de tramvaie Bucur, de 900.000 de euro bucata. În Bucureşti, inclusiv prin Sectorul 3, circulă tramvaie vechi de 40 de ani. La sfârşitul anului, PMB a estimat că înnoirea parcului auto al RATB costă în jur de 300 de milioane de euro. Şi încearcă să obţină aceşti bani de la UE.

78 de milioane de euro înseamnă două trenuri de mare viteză din Franţa

78 de milioane de euro înseamnă 12 kilometri de autostradă în Germania.

Pasajul subteran de la Piaţa Sudului costă în jur de 28,6 milioane de euro.

Laserul de la Măgurele costă 60 de milioane de euro.

Un spital judeţean de urgenţă costă 90 de milioane de euro, construcţia, conform cabinetului Ponta II. Sau 31 de milioane de euro, conform cabinetului Boc. Oricum, nu s-a construit niciun astfel de spital, în ultimii 20 ani, observa „Ziarul Financiar”. Oricum, era prea ieftin pentru Negoiţă, deşi acum patru ani, edilul de la 3 apucase să le promită alegătorilor un spital general.

O şcoală cu opt săli de clasă costă 360.000 de euro, construcţia şi dotările. O grădiniţă – 260.000 de euro. Panseluţele lui Negoiţă echivalează, aşadar, cu 216 şcoli. Sau cu 300 de grădiniţe. Sau cu 78 de săli de sport, din programul Adrian Năstase.

Panseluţele lui Robert Negoiţă costă mai mult decât noul stadion din Craiova, 55 de milioane de euro, şi Sala Polivalentă din Cluj, 15,2 milioane de euro, la un loc.

Jurassic Sector

Şi uite-aşa, ne-am pricopsit cu încă un paradox. Florile poartă „vina” pentru mizeria, aglomeraţia şi troienele din Bucureşti.

De ce dă Negoiţă 78 de milioane de euro pe panseluţe? Pentru că are experienţă. În 2016, Primăria Sectorului 3 a plătit pentru un tei de 80 de ori mai mult decât în contractul precedent, observa Curtea de Conturi.

Şi încă un motiv: pentru că poate. Prin OUG 9 / 2017 Guvernul Grindeanu le dă voie primarilor să cheltuie nemăsurat, până la 1 ianuarie 2018.

Dar panseluţele n-au fost prioritatea zero a lui Negoiţă. La începutul lui februarie, edilul lansase o licitaţie pentru „dinosaur 3 D în poziţie şezut mâncând un hamburger”, „căţel 3 D”, „crocodil 3 D”, în valoare totală de 175 de milioane de euro. A renunţat temporar, scrie Hotnews.ro, după ce a constatat o „eroare materială în estimarea cantităţilor”.

Până să repare eroarea şi să plantează plantele, a apărut o soluţie democratică pentru strâns gunoiul în Bucureşti. Să se organizeze proteste în zonele afectate. Şi-o să arate oraşul ca Piaţa Victoriei după manifestaţii. Curat, civilizat, cu muzică, jocuri de lumini, flori împărţite gratis. O plăcere să-ţi plimbi copiii, să ieşi cu prietenii, după muncă.